Knysna-brande: Nóg ŉ lewe geëisBrandbestryders spook om brande in die Knysna-omgewing in bedwang te bring vroeër vandesweek. Foto: AP Photo/Ewald Stander Die toestande in die Eden-distrik wat Knysna insluit, het nou ook die lewe van ŉ man (63) naby Concordia geëis. James-Brent Styan, woordvoerder van die Wes-Kaapse minister van plaaslike regering, omgewingsake en ontwikkelingsbeplanning, het gesê vyf ander mense is ook in ŉ kritieke toestand met ernstige beserings na ŉ hospitaal gehaas. “Die brande in die Eden-distrik strek nou oor ’n gebied van 100 km. Teen 18:00 Saterdag is Ruigtevlei, Concordia en Wit-nedersetting ook ontruim,” het Styan gesê. Die N2 is intussen heropen. Die regering het Saterdag in ŉ verklaring gesê 11 vliegtuie, waaronder drie Oryx-helikopters van die weermag, het brande in die rampgeteisterde gebied bekamp voordat die wind opgesteek het. “Lugsteun het onverpoos deur die oggend gewerk en is nou tot verdere kennisgewing opgeskort weens weerstoestande wat dit onmoontlik maak om te vlieg. Dit sal brandbestryding baie bemoeilik,” het Styan gesê. Die lugsteun kon laatmiddag weer diens hervat en help om die brande te bestry. Volgens Styan sal daar Sondag nog ŉ spesiale waterwerper-vliegtuig, bestempel as ŉ “bomber fixed wing plane”, van Nelspruit af kom om te help. Teen Saterdagaand het die brande in Jakkalskraal, Roodefontein, Kranshoek en Jukani na die Plettenbergbaai-lugveld verskuif, maar was grootliks onder beheer. By George was die Hoekwil/Serpentine-brande ook grootliks onder beheer. “Die departement van gesondheid het vier bykomende dokters na Knysna gestuur. Ekstra suurstofmaskers en -silinders is ook verskaf, tweryl ŉ mediese fasiliteit wat 24 uur oop is in Plettenbergbaai geopen is,” het Styan gesê. Reëlings word ook getref dat mense volgende week nuwe pensioenkaarte ontvang. Die ligging van die stasies sal Maandag bevestig word. “Binnelandse sake het aangedui dat hulle dringend ŉ nuwe lys benodig van mense wat hul dokumente in die brande verloor het. Die kontakpersoon in dié verband is mnr. Ngaka by 072 621 5047 of [email protected],” het Styan gesê. Volgens Styan het die Suid-Afrikaanse Weerdiens (SAWD) gesê gedeeltelik bewolkte en koel toestande word vir Sondag verwag en geen reën word vir die provinsie voorspel nie.